‘Mike en Mavis’ vervang ‘Die Beiteltjie’ op RSG | Netwerk24
Deur AJ Opperman 20 Maart 2020 13:33
Die gewilde radiodrama Mike en Mavis met Elize Cawood en Wilson Dunster word volgende week op RSG uitgesaai in die plek van Die Beiteltjie wat regstreeks vanaf die KKNK in Oudtshoorn te hoor sou wees.
Die fees is weens die Covid-19-pandemie afgelas is, maar luisteraars kan steeds Donderdag vir Mike en Mavis inskakel.
Wilson Dunster en Elize Cawood in ‘Mike en Mavis’.
Dié akteurspaar se dogter, Jenna Dunster, is ook in die drama te hoor.
Dit was die regisseur Gerrit Schoonhoven se debuut met die regie van radioteater.
Schoonhoven is ook die regisseur van Wessel Pretorius se teks wat in 2017 as toneelstuk op die Aardklop Nasionale Kunstefees in Potchefstroom gedebuteer het.
Schoonhoven het ook die radio-verwerking gedoen.
Mike en Mavis ontmoet mekaar en ’n romanse ontwikkel, maar daar is ’n kinkel in die kabel. Mavis word na die opening van ’n bioskoop genooi. Sy woon op ’n kusdorpie, haar man is dood en sy leef in haar eie klein wêreldjie. Mavis se dogter wat oorsee woon, moedig haar aan om die opening by te woon, en daar ontmoet sy vir Mike.
Mike en Mavis word Donderdag om 20:00 uitgesaai. Luister na RSG op 100 tot 104 FM.
RSG se nuwe radiodrama-seisoen begin op 2 April.
Meer oor: Feeste | Kknk | Teater | Covid-19
Restaurantbaas in O’hoon: Ek voel of ek steier